Urbanus Episcopus, seruus seruorum Dei, dilectis filiis Miloni Abbati Ecclesie sancti Stephani Dyuionensis eiusque fratribus, tam presentibus quam futuris regulare uita professis, in perpetuum. Cum simus ad curam et regimen uniuersalis Ecclesie, licet immeriti, Prouidentia superne dispositionis assumpti, si quando postulantur a nobis que ad Ecclesiarum tuitionem pertineant, petencium desideriis clementer nos conuenit condescendere et eorum vota effectu prosequente complere, ea propter, dilecti in Domino filii, uestris iustis postulationibus clementer annuimus et prefatam Ecclesiam sancti Stephani Dyuionensis, in qua diuino mancipati estis obsequio, ad exemplar felicis memorie Calixti pape, predecessoris nostri, sub beati Petri et nostra protectione suscipimus, et presentis scripti priuilegio communimus. In primis siquidem statuentes ut Ordo Canonicus qui secundum Deum et beati Augustini regulam in eodem loco institutus esse dinoscitur, perpetuis ibidem temporibus, inuiolabiliter obseruetur. Preterea, quascumque possessiones, quecumque bona Ecclesia in presenti iuste et canonice possidet, aut in futurum concessione Pontificum, largitione Regum uel Principum, oblatione Fidelium, seu aliis iustis modis, prestante Domino, poterit adipisci, firma uobis uestrisque successoribus et illibata permaneant. In quibus hec propriis duximus exprimenda uocabulis, locum ipsum in quo predicta Ecclesia sita est cum omnibus pertinenciis suis, villis, seruis et ancillis et terris, Ecclesiam sancti Medardi, Ecclesiam sancti Michaelis cum cimiterio et decimis, Ecclesiam sancte Marie, Ecclesiam sancti Nicolay, Ecclesiam sancti Aniani Aqueductus, cum cimiterio et decimis et terris suis, Ecclesiam sancti Martini de Quintiniaco, cum cimiterio, decimis et terris suis, Ecclesiam sancti Mauricii de Silicenyo cum cimiterio, decimis et terris suis, Ecclesiam sancti Germani de Compiaco cum cimiterio, decimis et terris suis, Ecclesiam sancte Marie de Marceniaco cum pertinenciis suis, Ecclesiam sancti Andree de Parriniaco cum pertinenciis suis, Ecclesiam sancti Florencii de Tilecastro cum capella sancte Marie et cimiterio et omnibus pertinenciis suis, Ecclesiam sancti Petri de Mirebello cum cimiterio et omnibus pertinenciis suis; decimam de Geiaco, Ecclesiam de Cuceyaco cum pertinenciis suis, Ecclesiam sancti Martini de Prato cum cimiterio et capella de Fontanis et pertinenciis suis, Ecclesiam sancte Marie de Gemellis, cum capella de Pichangiis et omnibus pertinenciis suis, Ecclesiam sancti Andree de Ormenciaco cum capellis, cimiteriis et omnibus pertinenciis suis, Ecclesiam de Colomerio cum capellis et omnibus earum pertinenciis, capellam que est inter Leulerium et sanctum Fidelum cum pertinenciis suis et locum de Puteolo, locum de Gualdo Altrei cum pertinenciis suis, Ecclesiam sancti Martini de Arco cum pertinenciis suis, locum de Monte Tigoniato cum pertinenciis suis, locum de Franceis cum pertinenciis suis, locum de Bona Valleuirensi cum pertinenciis suis. Sane noualium uestrorum que propriis manibus aut sumptibus colitis, siue de nutrimentis animalium uestrorum, decimas a uobis nullus extorquere presumat. Liceat quoque uobis clericos uel laicos seculo fugientes, liberos et absolutos ad conuersionem recipere et eos sine contradictione aliqua retinere. Prohibemus insuper ne ulli fratrum uestrorum post factam in loco uestro professionem, nisi artioris religionis obtentu, sine abbatis sui licentia fas sit de eodem loco discedere. Discedentem uero absque communium litterarum cautione, nullus audeat retinere. Cum autem generale interdictum terre fuerit, liceat uobis, clausis ianuis, exclusis excommunicatis et interdictis, non pulsatis campanis, suppressa uoce, diuina officia celebrare. Sepulturam quoque ipsius loci liberam esse decernimus, ut eorum deuotioni et extreme uoluntati qui se illic sepeliri deliberauerint, nisi forte excommunicati sint uel interdicti, nullus obsistat, salua iusticia illarum ecclesiarum a quibus mortuorum corpora assumuntur. Obeunte uero te, nunc eiusdem loci abbate uel tuorum quolibet successorum, nullus ibi qualibet surreptionis astucia, seu uiolencia proponatur, nisi quod fratres communi consensu uel fratrum pars consilii sanioris, secundum Dei timorem et beati Augustini regulam, prouiderint eligendum. Decreuimus ergo ut nulli omnino homini liceat prefatam ecclesiam temere perturbare aut eius possessiones auferre uel ablatas retinere, minuere, seu quibuslibet vexationibus, fatigare, sed omnia integra conseruentur eorum pro quorum gubernatione ac sustentatione concessa sunt usibus omnimodis, pro futura salua Sedis Apostolice auctoritate et Dyocesanorum Episcoporum canonica Justitia. Si quis igitur in futurum ecclesiastica secularisue persona, hanc nostre constitutionis paginam sciens, contra eam temere uenire presumpserit, secundo tercioue commonita, nisi reatum suum congrua satisfacione correxerit, potestatis honorisque sui dignitate careat, reamque se diuino iudicio existere de perpetrata iniquitate cognoscat et a Sacratissimo Corpore ac Sanguine Dei et Domini Redemptoris nostri, Iesu Christi aliena fiat atque in extremo examine, districte ultioni subiaceat. Cunctis autem eodem loco sua iura seruantibus, sit pax Domini nostri Iesu Christi quatinus et hic fructum bone actionis percipiant et apud districtum Iudicem premia eterne pacis inueniant. Amen.